送遵禪者
作者：王之道
朝代：宋

paragraphs: 阿遵我輩人，相從十年舊。
行肥形愈瘠，身貧道常富。
厥初爲天衣，持鉢化淮右。
袖攜維衛錄，訪我過蓬陋。
若言法華山，有象金所就。
其來自西土，隠現不可究。
我時嘗記之，爾耳亦聊復。
誰令慈悲師，鏤板播疏謬。
向來天衣遊，追隨遍巖竇。
高談屢絕倒，寢食廢宵晝。
歸歟又同舟，半道過濠壽。
是行寄先塋，一再獲邂逅。
清霜殞群木，凄勁搗衣候。
翩然不我留，雲山挺高秀。